กรุงไทยชูบีอีพร็อพเพอร์ตี้ ดอก4.95%
ธนาคารกรุงไทยเปิดขายตั๋วแลกเงิน พร็อพเพอร์ตี้ เพอร์เฟค ดอกเบี้ยล่อใจ 4.95% รองรับขยายธุรกิจเพิ่ม
23 ก.ย. 2554

ธนาคารกรุงไทยเปิดขายตั๋วแลกเงิน พร็อพเพอร์ตี้ เพอร์เฟค ดอกเบี้ยล่อใจ 4.95% รองรับขยายธุรกิจเพิ่ม
นายวิภูธา ตระกูลฮุน ผู้ช่วยกรรมการผู้จัดการใหญ่อาวุโสสายงานธุรกิจขนาดใหญ่ 2 ธนาคารกรุงไทย เปิดเผยว่า ในระหว่างวันที่ 2629 ก.ย.นี้ ธนาคารจะเปิดให้ประชาชน นักลงทุนสถาบัน สหกรณ์ และมูลนิธิ จองซื้อตั๋วแลกเงินระยะสั้นของบริษัท พร็อพเพอร์ตี้ เพอร์เฟค โดยจองซื้อขั้นต่ำ 1 แสนบาท และซื้อเพิ่มทวีคูณของ 1 แสนบาท ไม่กำหนดขั้นสูง ที่สาขาของธนาคารกว่า 1,000 แห่งทั่วประเทศ 
สำหรับตั๋วแลกเงินระยะสั้นของบริษัท พร็อพเพอร์ตี้ เพอร์เฟค ที่เปิดจองซื้อในครั้งนี้ มีวงเงินไม่เกิน 800 ล้านบาท อายุ 9 เดือน นับจากวันที่ 30 ก.ย. 2554 ซึ่งเป็นวันออกตั๋วแลกเงินครบกำหนดไถ่ถอนในวันที่ 26 มิ.ย. 2555 จ่ายดอกเบี้ยเมื่อครบกำหนดในอัตรา 4.95% ต่อปี โดยได้รับการจัดอันดับความน่าเชื่อที่ BBB/Stable จากบริษัท ทริส เรทติ้ง (TRIS) 
ทั้งนี้ บริษัทจะนำเงินที่ได้ไปใช้เป็นเงินทุนหมุนเวียนและขยายกิจการ ซึ่งบริษัท พร็อพเพอร์ตี้ เพอร์เฟค ดำเนินธุรกิจด้านการพัฒนาอสังหาริมทรัพย์ โดยมีโครงการที่อยู่ระหว่างเปิดขาย 27 โครงการ และมีแผนที่จะเปิดอีก 4 โครงการ ในช่วงไตรมาสสุดท้ายของปีนี้ เน้นทำเลใกล้แนวรถไฟฟ้าและการคมนาคมสะดวก